Inflasie: Die onsigbare inbreker - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Inflasie: Die onsigbare inbreker
Inflasie: Die onsigbare inbreker
Al ooit gewonder wat is inflasie? Die HAT omskryf inflasie as "die waardevermindering van geld" , en ook as die "vermeerdering of styging van pryse bo die normale".
Wat beteken dit in gewone taal? Indien die inflasiekoers 6% per jaar is, beteken dit dat 'n artikel wat verlede jaar R100 gekos het, hierdie jaar R106 kos. Indien die inflasiekoers volgende jaar dieselfde bly, kos dieselfde artikel R112,36 aangesien inflasie ook 'n saamgestelde effek het. Volgende jaar word die styging bereken as 6% op R106, wat R6,36 is.
Mense is geneig om te dink dat pryse gedaal het as die inflasiekoers daal. Dit is nie die geval nie. Indien die inflasiekoers van 6% na 5% val, beteken dit dat pryse nog steeds styg maar net teen 'n laer koers. Dieselfde R106-voorbeeld beteken dat die prys van die artikel volgende jaar R111,30 is en nie R112,36 nie. Die prys het wel toegeneem, maar slegs met R5,30 en nie R6,36 nie.
Wat beteken inflasie vir die verbruiker? Al gehoor van mense wat geld onder 'n matras bêre en beweer hulle is beter daaraan toe? Inflasie is die onsigbare inbreker. Indien jy nie volgende jaar R106 het om dieselfde artikel te koop nie maar nog steeds net die R100, is dit dieselfde as toe jy verlede jaar net R94,34 gehad het om die R100-produk aan te koop. Dus het jy nog dieselfde geld, maar jy kan nie dieselfde produk daarmee koop nie. Die saamgestelde effek hiervan oor bv. 10 jaar teen 6% inflasie per jaar veroorsaak dat jou R100 net R55,84 se artikels kan koop.
Goeie beleggings verhoed dat die onsigbare inbreker jou geld steel sonder dat jy daarvan weet. Doen moeite, lees op oor die onderwerp en aanvaar verantwoordelikheid vir jou eie finansiële onafhanklikheid.
Statistiek Suid-Afrika is verantwoordelik vir die samestelling van inflasiesyfers. Die syfers kan gesien word op www.statssa.gov.za.